Xpeng P7+ kommer til Danmark med skarp pris

Xpeng P7+ lander i Danmark med en pris, der rammer et ømt punkt hos konkurrenterne. Fra 359.995 kroner får danske bilkøbere en stor, rummelig elbil med ekstrem hurtig opladning, lang rækkevidde og et udstyrsniveau, der normalt hører hjemme i en langt højere prisklasse. Det er kort sagt en offensiv lancering – og et klart signal om, at Xpeng vil mere end bare være et nichealternativ.

P7+ placerer sig i den store ende af markedet med en længde på godt fem meter og pladsforhold, der matcher mange europæiske stationcars. Alligevel starter prisen under 360.000 kroner for Long Range-udgaven med baghjulstræk og 530 kilometer rækkevidde (WLTP). Topversionen Performance med firehjulstræk, 503 hestekræfter og 0–100 km/t på 4,3 sekunder koster 389.995 kroner. Forskellen er til at overse – især set i lyset af ydelsen. Begge versioner leveres med samme udstyrspakke.

Lynhurtig opladning – også i praksis

Xpeng satser benhårdt på 800 volt-teknologi, og P7+ kan lade med op til 446 kW ved en kompatibel lynlader. Det betyder, at batteriet kan gå fra 10 til 80 procent på omkring 12 minutter. Det er blandt de hurtigste ladetider på markedet.

Batteriet er et 74,9 kWh LFP-batteri, som er kendt for høj slidstyrke og stabilitet. Det giver mulighed for hyppigere opladning til 100 procent uden nævneværdig påvirkning af levetiden – en klar fordel i hverdagen.

Xpeng P7+ | Long Range RWD | Performance AWD
Batteri | 74,9 kWh LFP | 74,9 kWh LFP
Rækkevidde (WLTP) | 530 km | 500 km
Motor | 313 hk | 503 hk
Acceleration 0-100 km/t | 6,2 sek. | 4,3 sek.
Ladeeffekt (AC/DC) | 11 kW / 446 kW | 11 kW / 446 kW
Trækkrog (ekstraudstyr) | 1.500 kilo | 1.500 kilo
Pris | 359.995 kr. | 389.995 kr.

Teknologisk markerer P7+ et skridt op for Xpeng i Europa. Modellen er den første herhjemme med producentens egen Turing-chip, som giver markant mere regnekraft til infotainment og førerassistenter. Det betyder hurtigere systemer i dag – og bedre mulighed for opdateringer og nye funktioner over tid.

For første gang får en Xpeng-model i Europa også head-up-display som standard. Det kan blandt andet vise information fra bilens blinde vinkler direkte i forruden, når man blinker.

Komfort og luksus som standard

Indvendigt spiller Xpeng P7+ på den store luksusknap. Nappa-læder er standard, uanset variant, og både for- og bagsæder byder på varme, ventilation og massage. Bagsædepassagererne får endda deres egen 8-tommers skærm til betjening og underholdning.

Kabinen er ifølge Xpeng designet til komfort, og støjniveauet holdes nede af omfattende lydisolering. Samtidig sørger elektronisk styrede dæmpere for, at bilen løbende tilpasser sig både vej og kørestil.

Kun to tilvalg

Danske købere skal kun tage stilling til to ting: farve og anhængertræk. Metalliclak koster 6.000 kroner, og trækkrogen – der må trække op til 1.500 kilo – står til 8.900 kroner. Resten er inkluderet.

P7+ bygges hos Magna Steyr i Graz i Østrig og bliver dermed Xpengs tredje europæisk producerede model efter G6 og G9. De første danske leveringer starter i april 2026.

Alternativerne …

Xpeng P7+ kommer til at kæmpe direkte om købernes gunst med stærke modeller som Tesla Model 3, Polestar 2 og Volkswagen ID.7.

Tesla Model 3 giver klart mest rækkevidde for pengene, men er også den mindste bil i feltet.

Polestar 2 topper på rækkevidde, men er dyrere end P7+ og mindre rummelig.

Volkswagen ID.7 matcher P7+ i størrelse, men koster markant mere ved tilsvarende rækkevidde.

Xpeng P7+ tilbyder den laveste pris i den store bilklasse, men ikke klassens længste WLTP-tal – til gengæld kombineret med meget hurtig opladning og højt standardudstyr.

LÆS OGSÅ: Flere nyheder fra Brussels Motor Show 2026.

Xpeng P7+ kommer til Danmark med skarp pris